Moenie jou oor jou omstandighede bekommer nie - www.bybelkennis.co.za
“If the good shepherd lays down his life for the sheep, the natural question is, what does it mean to be one of Jesus’s sheep? How can I tell if that’s me? The most prominent thing we see about them is that the sheep hear his voice and follow him.” — Mike McKinley
Net by God vind ek rus, van Hom kom my redding (Psalm 62:2)
Baie van ons soek ons rus elders. As ons dit toelaat kan ons omstandighede baie maklik ons emosies beheer. Maar God wil nie hê dat ons aan die gevolge van ons omstandighede oorgelaat moet word nie. Dwarsdeur die Bybel lees ons dat ons verby ons omstandighede moet kyk. Ons moet ons lewens op die soliede fondament van God bou. Wat beteken dit?
Leun op God se karakter
Ons moet op God se goedheid fokus. Om op God se liefde te fokus, is die deur om Hom te vertrou. As ons besef dat ons kosbaar is vir Hom sal ons besef dat Hy ons sal versorg. Kombineer dit met sy mag – sy vermoë om oneindig meer te doen as wat ons dink Hy kan doen. Die Skrif sê ook vir ons dat God onveranderlik is – Hy is gister, vandag en môre dieselfde. Net Hy is my rots en my redding, my veilige vesting, sodat ek vas en stewig staan (Psalm 62:3). As God ons bron is, moet ons die fokus van ons gedagtes en harte op Hom rig. Ons moet bewus word van sy kragtige teenwoordigheid.
God is groter as enigiets wat om ons aan die gang is. Ons omstandighede sal kom en gaan, maar Hy is naby aan ons. John Ortberg verwys na die dissipels se vrees in die bootjie tydens die storm. Hy sê: “Peace doesn’t come from finding a lake with no storms. It comes from having Jesus in the boat.” Net by God vind ek rus, want op Hom vertrou ek (Psalm 62:6).
Ons kan kies of ons God se karakter sal glo en sal vertrou dat Hy ons sal versorg Besef ons dit, sal ons besef dat ons omstandighede net woelighede is op pad na ons bestemming.
Soek God se siening in moeilike tye. God het ‘n perspektief op alles wat in ons lewens gebeur. Hy het ‘n doel met die gebeurtenisse wat Hy in ons lewens toelaat. Ons mag hopelose omstandighede sien – ons sien geen oplossing nie. God sien die potensiaal daarin raak. Ons moet dieper kyk na wat God se doel is.